AIŠKINAMASIS MEMORANDUMAS

Pagal 2006 m. lapkričio 28 d. Direktyvos 2006/112/EB dėl pridėtinės vertės mokesčio bendros sistemos (toliau – PVM direktyva) 395 straipsnio 1 dalį Taryba, remdamasi Komisijos pasiūlymu, gali vieningai leisti bet kuriai valstybei narei taikyti specialias priemones, nukrypstant nuo tos direktyvos nuostatų, kad būtų supaprastinta PVM surinkimo procedūra arba užkirstas kelias tam tikrų formų mokesčių slėpimui ar vengimui.

Lenkija raštu (jį Komisija užregistravo 2018 m. gegužės 15 d.) paprašė leidimo nukrypti nuo PVM direktyvos 226 straipsnio nuostatų, susijusių su pridėtinės vertės mokesčio (PVM) mokėjimu ir sąskaitų faktūrų išrašymo tvarka, ir nustatyti privalomą išskaidyto mokėjimo mechanizmą, kuris būtų taikomas prekėms ir paslaugoms, kurias tiekiant ar teikiant gali būti sukčiaujama ir kurioms Lenkijoje paprastai taikomas atvirkštinio apmokestinimo mechanizmas ir solidarioji atsakomybė. Vadovaudamasi PVM direktyvos 395 straipsnio 2 dalimi, 2018 m. rugsėjo 3 d. raštu Komisija apie Lenkijos prašymą pranešė kitoms valstybėms narėms. 2018 m. rugsėjo 4 d. raštu Komisija pranešė Lenkijai, kad turi visą prašymui įvertinti būtiną informaciją.

1.PASIŪLYMO APLINKYBĖS

•Pasiūlymo pagrindimas ir tikslai

Lenkijos tvirtinimu, nors kovai sukčiavimu imtasi daugelio priemonių (pvz., nustatytas atvirkštinio apmokestinimo mechanizmas ir solidarioji kliento atsakomybė, standartinė audito byla, griežtesnės apmokestinamųjų asmenų registravimosi mokesčių mokėtojais ir išsiregistravimo taisyklės, dažniau atliekamas auditas ir kt.), jų vis dar nepakanka sukčiavimui PVM panaikinti ir PVM pajamoms padidinti. Naujausio 28 ES valstybių narių PVM nepriemokos tyrimo duomenimis, PVM nepriemoka Lenkijoje siekia 25 %. Lenkijos nuomone, taikant privalomą išskaidyto mokėjimo mechanizmą galimybė sukčiauti PVM būtų panaikinama nuo pat pradžių. Išskaidyto mokėjimo modelio veikimo principas yra toks, kad į atskirą apmokestinamojo asmens PVM sąskaitą pervesta PVM suma tas apmokestinamasis asmuo gali naudotis tik ribotais tikslais, konkrečiau, PVM prievolėms mokesčių administratoriui įvykdyti arba PVM už tiekėjų pateiktas sąskaitas faktūras sumokėti, todėl galima geriau užtikrinti, kad mokesčių administratoriai gautų visą PVM sumą, kurią apmokestinamasis asmuo turi pervesti valstybės iždui.

Todėl nuo 2018 m. liepos 1 d. Lenkija įdiegė neprivalomą išskaidyto mokėjimo mechanizmą. Tačiau Lenkija laikosi nuomonės, kad srityse, kuriose sukčiavimo PVM rizika yra itin didelė ir sukčiavimas PVM aptinkamas daugelį metų, vertėtų imtis tolesnių priemonių ir įdiegti privalomą išskaidyto mokėjimo mechanizmą. Tos sritys – tokie ekonomikos sektoriai, kaip plieno, metalo laužo, elektroninės įrangos, aukso, spalvotųjų metalų, degalų ir plastmasės; šiuose sektoriuose Lenkijoje paprastai taikomas atvirkštinio apmokestinimo mechanizmas ir galioja solidarioji atsakomybė (sektorių, kuriuose būtų taikomas išskaidyto mokėjimo mechanizmas, sąrašas įtrauktas į šio sprendimo priedą).

Privalomas išskaidyto mokėjimo modelis bus taikomas tam tikroms vienų apmokestinamųjų asmenų kitiems tiekiamoms prekėms ir teikiamoms paslaugoms (įmonių tarpusavio tiekimui) ir tik elektroninių banko pavedimų atveju. Bankas atliks išskaidymą atliekančio tarpininko funkciją ir veiksmus, kuriais kliento sumokėta suma bus pervedama į atitinkamas tiekėjo sąskaitas, t. y. mokesčio suma – į įprastinę prekiautojo sąskaitą, o PVM suma – į jo blokuotą PVM sąskaitą. Blokuotoje PVM sąskaitoje esančios lėšos priklausys apmokestinamajam asmeniui, tačiau jo galimybės disponuoti tomis lėšomis bus ribotos – iš jų bus galima tik sumokėti mokesčių administratoriui mokėtiną PVM arba PVM, mokėtiną remiantis tiekėjų pateiktomis sąskaitomis faktūromis.

Remiantis bendromis Lenkijoje galiojančiomis taisyklėmis, jeigu apmokestinamasis asmuo PVM deklaracijoje kaip grąžintiną PVM sumą nurodo pirkimo mokesčio, palyginti su pardavimo mokesčiu, perviršį, tokia suma į apmokestinamojo asmens įprastinę sąskaitą bus sugrąžinta per 60 dienų. Siekdama sumažinti išskaidyto mokėjimo modelio poveikį prekiautojų grynųjų pinigų srautams, Lenkija numatė taikyti spartesnę pirkimo mokesčio perviršio grąžinimo procedūrą. Apmokestinamojo asmens prašymu perviršis bus grąžinamas per 25 dienas. Be to, savo prašyme Lenkija pabrėžė, kad bus skiriama daug dėmesio tam, kad mokesčio grąžinimo procedūros būtų veiksmingos ir atliekamos laiku.

Lenkijos teigimu, išskaidyto mokėjimo sistemos veikimo išlaidos neturėtų būti didelės ir daugiausia bus susijusios su sistemos įgyvendinimu, aptarnavimu ir banko sąskaitos valdymu. Apmokestinamieji asmenys nepatirs PVM sąskaitos atidarymo ir aptarnavimo išlaidų, nes PVM sąskaitą bankas atidarys be jokių komisinių arba mokesčio.

Privalomas išskaidyto mokėjimo mechanizmas bus taikomas ir prekiautojams, kurie nėra įsisteigę Lenkijoje – jie privalės turėti banko sąskaitą, valdomą pagal Lenkijos bankų įstatymą. Šiuo klausimu Lenkija patvirtino Komisijai, kad Lenkijoje neįsisteigę prekiautojai nepatirs jokių papildomų išlaidų, susijusių su prievole Lenkijoje atsidaryti banko sąskaitą, nes tie apmokestinamieji asmenys banko sąskaitą Lenkijoje galės atsidaryti ir tvarkyti nemokamai.

Siekiant, kad išskaidyto mokėjimo mechanizmas veiktų sklandžiai, informacija apie naudojimąsi privalomo išskaidyto mokėjimo mechanizmu turės būti nurodyta tiekėjo teikiamoje sąskaitoje faktūroje. 226 straipsnyje pateiktas rekvizitų, kurie turi būti nurodomi sąskaitose faktūrose, sąrašas. Valstybės narės negali savo nuožiūra įtraukti papildomų sąskaitos faktūros rekvizitų. Atsižvelgdama į tai, kad sąskaitoje faktūroje turi būti papildomai nurodoma informacija apie išskaidyto mokėjimo mechanizmo taikymą, Lenkija paprašė leidimo nukrypti nuo PVM direktyvos 226 straipsnio.